Video: Nuuskierige walvis gee roeier ŉ stootjieSkermgreep uit die video Van die spesiaalste oomblikke in die lewe is waarskynlik dié waar jy onverwags ŉ interaksie met ŉ wilde dier het. Dit is ongelukkig nie vir ons almal beskore nie. ŉ Hommeltuigfotograaf in Argentinië het beeldmateriaal verfilm van die oomblik waar ŉ suidelike noorkapper-walvis tot by ŉ roeier geswem en die roeiplank ŉ stootjie gegee het. Fotograaf Maxi Jonas het die video op Twitter gedeel wat wys hoe die suidelike noorkapper tot by die vrou op die roeiplank swem in Puerto Madryn. Die voorval het op 31 Augustus plaasgevind. “Ek dink ek het vandag die beste walvisvideo van my lewe verfilm,” het Jonas gesê. Die walvis gee die roeiplank ŉ stootjie met sy vin voor hy spelerig rondom die roeier bly swem. Die Puerto Madryn-walvisseisoen begin in Mei en duur tot in Desember. Marcos Grosso, die stad se sekretaris van toerisme, het gesê meer as 1 600 suidelike noorkappers is tot dusver vanjaar naby die Puerto Madrynse kus opgemerk. Die suidelike noorkapper word uitgeken aan die wit, vratagtige groeisels op die kop. Die soogdier het groot spaanvormige borsvinne maar geen rugvin nie. Hulle kom in die oop see voor. Die walvis se Engelse naam is die Southern Right Whale bedoelende dat dit die ‘regte’ walvis was om dood te maak destyds deur die walvisjagters. Die walvis mag egter nie meer gejag word nie. Creo que hoy hice el mejor video con drone de ballenas de mi vida. pic.twitter.com/hBUiTWWDL6 — maxi jonas (@maxijonas) September 1, 2021